Ara l-video tad-diska "Flien" hawnhekk Għall-erwieħ M'hemmx ritratti ċari. M'hemmx spjegazzjonijiet faċli. M'hemmx prietki u frażijiet prevedibbli. Hemm realtà għarwiena. U rrakkontata mill-perspettiva tal-bniedem li jħossu "perpless," "stramb," "fidil" li mingħalih jista' jwettaq il-ħolm tiegħu, li mingħalih jista' jaqbad it-triq li jrid hu. Huwa fidil, fis-sens ta' inġenwu, sa ċertu punt biss, għax huwa konxju li s-setgħa tal-bnedmin fuq ħajjithom hija limitata ħafna. Hemm ħjiel ta' Eraklitu fil-bniedem li josserva l-ilma għaddej, għax waqt li l-mument tiegħu huwa uniku, differenti minn dak kollu li ġie qabel u li ġej warajh, huwa wkoll mument li jinbela' minn dak li ma jinbidilx. L-ilma huwa dejjem differenti. L-ilma huwa dejjem l-istess. Kif ikantah Robert Farrugia Flores, il-vers "Wiċċek ileqq, wiċċek ileqq" jinstema' donnu qed jgħid xi ħaġa bħal, "u ċeklem u ċeklem." Almenu l-effett għalija huwa dak, effett li jirrifletti l-pass regolari kajman u rassenjat tal-bniedem fil-ħajja. Is-Setgħa taż-Żmien Fejn tidħol is-setgħa taż-żmien, fl-aħħar mill-aħħar, m'hemmx differenza bejn il-fqar u s-sinjuri, għax l-istorja tagħna ma tinsabx f'idejna. Aħna spettaturi quddiem l-ilma għaddej tal-ħajja. Aħna bnedmin b'dellna tqil, mhux f'postna, imqegħdin fid-dinja minkejja li m'aħniex f'postna, li l-preżenza tagħna hija temporanja, passaġġa, mislufa, konċessjoni mqanżħa, għidilha li trid. L-innoċenza tal-bniedem ġġarrab l-intensità u t-tensjoni tal-ħajja. Hija bħall-ilma safi li jinbidel fi fwar. U għalhekk il-bniedem jagħmel għadd ta' talbiet. Huwa bħal tallab li jitkarrab għal sens f'ħajtu: "ersaq qrib," agħtini ċans," u "jien hawn waħdi nistenniek." It-talbiet tiegħu huma xhieda tal-innoċenza u tad-determinazzjoni tiegħu. L-eżortazzjoni biex il-bnedmin ma jibżgħux minn dak li ma jafux tinstema' qisha talba tal-bniedem lilu nnifsu, stqarrija ta' sfida, qabelxejn lilu nnifsu. Għax il-biża', il-perplessità huma reazzjonijiet istintivi. Ix-xewqa tiegħu hi li jkun "gladjatur ta' kontra l-ħin," biex jitqabad kontra l-ħakma tal-mument, il-ħakma taż-żmien fuqu u fuq il-bnedmin kollha, Hija x-xewqa biex ikollu l-appoġġ ta' persuna oħra li kapaċi teħodha kontra l-eġemonija taż-żmien u l-jasar li jimponi fuq il-bnedmin. Il-ħoss ta' din il-kelma huwa speċjali. Minkejja li m'għandhiex rabta semantika jew etimoloġika magħha, nassoċjaha mal-verb "fela," "fliena," imma nassoċjaha wkoll ma' misteru, ma' stramberija. U anki hawn, ma nafx għalfejn tqanqal fija dawn is-"sensazzjonijiet." Forsi għax hija kelma li nafha imma mhix kelma li nuża. Kieku dan kien album tiegħi kont insemmih "Flien," anki sempliċiment minħabba l-ħoss tagħha. Imma mhux biss, għax dan huwa album dwar bniedem kwalunkwe (fis-singular) u dwar il-bnedmin kwalunkwe (fil-plural), sensiela ta' rakkonti differenti ta' bniedem fi vjaġġ wieħed tipiku tal-bnedmin u l-kundizzjoni mwiegħra u msaħħra tagħhom. Imma dan huwa wkoll album dwar flien għalkollox uniku, il-kixfa mqanqla tiegħu, l-għera tiegħu quddiem il-forza tal-istorja u r-rieda ħierġa minn ġo fih. Dan ix-xogħol jagħmel parti mill-kultura mużikali alternattiva li nħolqot f'Malta bis-sehem ta' ħafna individwi u gruppi fuq medda ta' snin. Dawn il-proġetti dinamiċi qed juruna li hemm ħafna lok għal żvilupp u sperimentazzjoni u li t-triq, biex nuża t-tip ta' klixè li huma jevitaw, hija miftuħa beraħ.